DA Den Europæiske Unions Tidende CE 84/221

(2004/C 84 E/0265)

SKRIFTLIG FORESPØRGSEL E-3122/03

af Nelly Maes (Verts/ALE) til Kommissionen

(22. oktober 2003)

Om: Moms-nedsættelse for fonogrammer

På det nyligt afholdte ØKOFIN-Råd i Luxembourg (7. oktober 2003) forsvarede Kommissær Bolkestein på Kommissionens vegne synspunktet om ikke at tillade nogen momsnedsættelse for fonogrammer og i særdeleshed cd'er, fordi det ville have forstyrrende virkninger på markedet.

Vil Kommission, på baggrund af den aktuelle diskussion i Unesco om at skabe et internationalt juridisk instrument, som skal garantere den kulturelle diversitet, undersøge om det er muligt og ønskeligt at indføre en momsnedsættelse for cd'er fra nystartede kunstnere og/eller kunstnere, som synger på det lokale eller regionale sprog, og/eller kunstnere fra eget land (som enten synger på eget sprog eller ikke) og/eller bestemte musikgenrer?

Er Kommissionen parat til at indføre en delvis momsnedsættelse for cd'er med det specifikke formål at bevare den kulturelle diversitet?

Hvis ja, hvilke skridt vil Kommissionen tage for hurtigt at virkeliggøre dette?

Hvis nej, hvilke skridt til beskyttelse af den kulturelle diversitet ser Kommissionen så som vigtigere?

Svar afgivet på Kommissionens vegne af Frederik Bolkestein

(21. november 2003)

Kommissionen vedtog den 23. juli 2003 et direktivforslag vedrørende nedsatte momssatser (1). Dette indeholder ikke nedsatte satser for grammofonplader og andre lyd- og billedmedier. Formålet er at forbedre det indre marked, og det skal bl.a. ske gennem en forenkling og en mere ensartet anvendelse af merværdiafgiften.

På nuværende tidspunkt er musikmedierne pålagt den normale momssats i de 15 medlemsstater (den varierer mellem 15 og 25 %). Kommissionen har efter en grundig undersøgelse konkluderet, at under hensyn til de velkendte forskelle mellem medlemsstaterne vil en anvendelse af nedsatte satser uundgåeligt føre til et tilbageslag for EU's indre marked inden for en sektor, hvor risikoen for konkurrenceforvridninger i forbindelse med en frivillig anvendelse af nedsatte satser langt fra ville være ubetydelig.

Endvidere bør momssatserne være objektivt bestemt og ikke være differentieret efter musikgenre, kunstnere, sprog osv. En sådan praksis ville være diskriminatorisk og hæmme momsens hovedegenskaber, nemlig dens neutralitet og objektivitet. Derfor er merværdiafgiften ikke et redskab, der kan anvendes til at fremme visse musikgenrer, og Kommissionen agter ikke at foreslå, at der tillades nedsatte momssatser for CD'er eller kassetter.

Hvad angår udarbejdelsen af et internationalt instrument for kulturel mangfoldighed under Unesco (FN's Organisation for Uddannelse, Videnskab og Kultur), glæder Kommissionen sig over den enstemmige beslutning, som Unesco's generalkonference vedtog den 17. oktober 2003, om at indlede arbejdet med henblik på udarbejdelsen af en konvention.

Kommissionen havde taget stilling til fordel for udviklingen af et sådant juridisk instrument under Unesco i sin meddelelse (2) af 27. august 2003: »På vej mod et internationalt instrument for kulturel mangfoldighed«.

Endvidere indeholder direktivet om fjernsyn uden grænser (Rådets direktiv 89/552/EØF (3) af 3. oktober 1989, som ændret ved Europa-Parlamentets og Rådets direktiv 97/36/EF (4) af 30. juni 1997) adskillige tiltag for at fremme kulturel mangfoldighed. Specielt kræves det, at tv-spredningsforetagender om muligt forbeholder hovedparten af deres sendetid for europæiske produktioner og mindst 10 % af deres sendetid eller 10 % af deres programbudget for europæiske udsendelser, der er produceret af andre end tv-spredningsvirksomheder.

(1) KOM(2003) 397 endelig udg.

(2) KOM(2003) 520 endelig udg.

(3) EFT L 298 af 17.10.1989.

(4) EFT L 202 af 30.7.1997.